Virallinen lehti nro C 207 , 21/07/1999 s. 0101



KIRJALLINEN KYSYMYS E-3654/98 esittäjä(t): Lutz Goepel (PPE) komissiolle (7. joulukuuta 1998) Aihe: Desinfioinnin tehokkuus eläinten kulkutautien torjumisessa Perusteellinen desinfiointi on tärkeä osa tulokselliseen eläinten kulkutautien torjumiseen liittyviä toimia. Käytettävissä olevien desinfiointiaineiden tehokkuudelle asetetaan korkeita vaatimuksia. Niiden täytyy olla esimerkiksi eläimille sopivia, hyvin kostuvia, syövyttämättömiä, mahdollisimman lyhytvaikutteisia, tietyissä tapauksissa tehokkaita alle 10°C:n ulkolämpötilassa, toksikologisesti ja ekotoksikologisesti turvallisia sekä virallisesti hyväksyttyjä. Tallien ja kuljetuskaluston desinfioinnissa sekä kuljetuksen aikana käytettävien altaiden ja raajojen desinfiointiin käytettävien kaukaloiden täytössä tarvitaan suuria määriä tehokasta desinfiointiainetta. Koska tähän liittyy korkeita kustannuksia, on olemassa vaara, että desinfioinnissa ei noudateta käyttöön liittyviä määräyksiä ja eikä varmisteta riittävää suojaa kulkutauteja vastaan. 1. Voiko Euroopan komissio vaikuttaa edullisten desinfiointiaineiden kehittämiseen ja valmistamiseen? 2. Miten desinfiointiaineiden hyväksymisehtoja voidaan yhdenmukaistaa ja yksinkertaistaa Euroopan unionissa? Komission jäsenen Ritt Bjerregaardinkomission puolesta antama vastaus (26. tammikuuta 1999) Desinfiointiaineet kuuluvat biosidituotteiden markkinoille saattamisesta 16 päivänä helmikuuta 1998 annetun neuvoston direktiivin 98/8/EY(1) soveltamisalaan. Direktiivi tuli voimaan 14. toukokuuta 1998, ja jäsenvaltioiden on pantava se täytäntöön viimeistään 13. toukokuuta 2000. Direktiivin tarkoituksena on yhdenmukaistaa yhteisön biosidituotteiden markkinat sekä varmistaa ihmisten ja ympäristön suojelun korkea taso. Direktiivin mukaiset lupamenettelyt ovat kaksitahoiset. Ensimmäinen liittyy biosidituotteiden tehoaineisiin, jotka on arvioitava ja sisällytettävä positiiviluetteloon (direktiivin liite I), ja niiden osalta on tehtävä päätös yhteisön tasolla. Toinen koskee yksittäisiä tuotteita. Kun tehoaine on sisällytetty positiiviluetteloon, sitä sisältävä biosidituote voidaan hyväksyä ja saattaa markkinoille jäsenvaltioissa. Direktiiviin sisältyy myös vastavuoroista lupien hyväksymistä koskevia säännöksiä. Biosidituotteiden tehokkuus on yksi luvan myöntämisen perusedellytyksistä. Direktiivin liitteessä V luetellaan 23 tuotetyyppiä, jotka kuuluvat direktiivin soveltamisalaan. Pääryhmän 1 tuotetyyppi 3 kattaa eläinten hygienian hoitoon käytettävät biosidituotteet, eli tuotteet, joita käytetään eläinten hygienian hoitoon, mukaan lukien tuotteet, joita käytetään tiloissa, joissa eläimiä pidetään, säilytetään tai kuljetetaan. 1. Komission tiedonannolla "Teollisuuden kilpailukykyä koskeva politiikka Euroopan kemianteollisuudelle: esimerkki"(2) on jotakin vaikutusta. Toisaalta direktiivin 98/8/EY osalta tuotteen hinta ei ole peruste luvan myöntämiselle biosidituotteelle. Halvemmat tuotteet ovat yleensä vanhoja tuotteita, joiden toksikologiset ja ekotoksikologiset ominaisuudet eivät yleensä ole kovin hyviä. 2. Kuten edellä todettiin, direktiivin avulla yhdenmukaistetaan yhteisön biosidituotteiden markkinoita. Lisäksi direktiivissä esitetään yksinkertaistettuja menettelyjä sellaisille biosidituotteille, joiden ihmiseen tai ympäristöön kohdistuva riski on vähäinen. (1) EYVL L 123, 24.4.1998. (2) KOM(96) 187 lopullinen.